b'\n_START_ARTICLE_\nNaknadna oku\xc5\xbeba\n_START_PARAGRAPH_\nNaknadna oku\xc5\xbeba, nadoku\xc5\xbeba, superinfekcija ali hiperinfekcija je v splo\xc5\xa1nem oku\xc5\xbeba, ki se pridru\xc5\xbei neki prvotni oku\xc5\xbebi in je pogosto zaplet protimikrobnega zdravljenja osnovne oku\xc5\xbebe, ki jo povzro\xc4\x8dajo mikroorganizmi, ki so ali so postali odporni na uporabljena zdravila._NEWLINE_V virologiji je naknadna oku\xc5\xbeba proces, pri katerem postane celica, ki je \xc5\xbee oku\xc5\xbeena z nekim virusom, ponovno oku\xc5\xbeena z drugim sevom virusa ali popolnoma drugo vrsto virusa. O nadoku\xc5\xbebi govorimo, kadar pride do dvojne oku\xc5\xbebe po serokonverziji, \xc4\x8de pa se to zgodi \xc5\xbee prej, pa gre za so\xc4\x8dasno oku\xc5\xbebo. Virusna naknadna oku\xc5\xbeba je resno stanje, ki lahko vodi do razvoja odpornih sevov virusov, kar lahko popolnoma spremeni potek zdravljenja. Nazoren primer tega je nadoku\xc5\xbeba s sevi virusa HIV, ki so lahko odporni proti protiretrovirusnem zdravljenju. Tovrstno odpornost virusov ozna\xc4\x8dujemo z izrazom superinfekcijska odpornost (angle\xc5\xa1ko superinfection resistance, SIR) in je bila odkrita tudi pri virusu foamy (FV) ter virusu mi\xc5\xa1je levkemije (MuLV).'